hr-HBOR2

**Opći uvjeti**

**osiguranja naplate kratkoročnih izvoznih potraživanja**

**za izvoznike s godišnjim izvoznim prometom do 2 milijuna eura OU-IP/01-16**

**Preambula**

Općim uvjetima osiguranja naplate kratkoročnih izvoznih potraživanja za izvoznike s godišnjim izvoznim prometom do 2 milijuna eura OU-IP/01-16 (dalje: Opći uvjeti) utvrđuju se uvjeti osiguranja naplate kratkoročnih izvoznih potraživanja nastalih temeljem izravnih isporuka roba i/ili usluga sukladno Izvoznim ugovorima zaključenim između Inozemnog kupca i Izvoznika, a koje osigurava Hrvatska banka za obnovu i razvitak (u daljnjem tekstu: Osiguratelj), u ime i za račun Republike Hrvatske.

**Članak 1.**

**Pojmovi**

u ovim Općim uvjetima, pripadajućoj Polici osiguranja i Zahtjevu za osiguranje s prilozima, sljedeći pojmovi upotrijebljeni su u navedenom smislu:

**Dodatni troškovi**: troškovi nastali uslijed radnji poduzetih za umanjenje ili izbjegavanje nastanka Štete, a odnose se na troškove angažiranja agencije za naplatu potraživanja, odvjetničke, sudske te sve ostale troškove s kojima se Osiguratelj prethodno suglasio. Dodatni troškovi se ne odnose na troškove procjene osnovanosti Odštetnog zahtjeva.

**Inozemni kupac**: pravna ili fizička osoba sa sjedištem ili prebivalištem izvan Republike Hrvatske koja putem Izvoznog ugovora uvozi, odnosno stječe robu i/ili usluge od Izvoznika;

**Izvoznik**: pravna ili fizička osoba sa sjedištem ili prebivalištem u Republici Hrvatskoj koja izvozi, odnosno isporučuje robu i obavlja usluge;

**Izvozni ugovor**: ugovor i /ili narudžba o prodaji robe i izvršenju usluga u kojemu su ugovorne strane Osiguranik i Inozemni kupac;

**Maksimalni rok pla**ć**anja**: ugovoreni rok plaćanja produžen za (prešutnim, usmenim ili pisanim putem) odgodu plaćanja dogovorenu između Osiguranika i Inozemnog kupca, s kojom je Osiguratelj upoznat, te koji je naveden u Polici osiguranja;

**Odšteta**: novčani iznos koji Osiguratelj isplaćuje Osiguraniku radi naknade Štete koja je Osiguraniku nastala nastupom Osiguranog slučaja. Odšteta ne može iznositi više od iznosa Osigurane svote umanjeno za Samopridržaj;

**Opći uvjeti**: Opći uvjeti osiguranja naplate kratkoročnih izvoznih potraživanja za izvoznike s godišnjim izvoznim prometom do 2 milijuna eura OU-IP/01-16;

**Osiguranik**: Izvoznik koji s Osigurateljem zaključuje Ugovor o osiguranju;

**Osiguratelj**: HBOR - Hrvatska banka za obnovu i razvitak, sa sjedištem u Zagrebu, Strossmayerov trg 9, u ime i za račun Republike Hrvatske;

**Osigurana svota**: novčani iznos određen po Inozemnom kupcu na koji je ugovoreno osiguranje i koji je naveden u Polici osiguranja;

**Osigurani rizik**: rizik pokriven osiguranjem, u naravi budući, neizvjestan događaj, nezavisan od isključive volje suugovaratelja, definiran ovim Općim uvjetima;

**Osigurani slučaj:** događaj prouzročen Osiguranim rizikom nastupom kojeg Osiguranik može podnijeti Odštetni zahtjev;

**Polica osiguranja**: pisana isprava o sklopljenom Ugovoru o osiguranju koju potpisuju Osiguratelj i Osiguranik;

**Premija osiguranja**: novčani iznos koji je Osiguranik dužan platiti Osiguratelju temeljem zaključenog Ugovora o osiguranju;

**Pro rata:** način raspodjele primitaka i izdataka između Osiguratelja i Osiguranika koja se utvrđuje sukladno čl. 14. Općih uvjeta;

**Razdoblje čekanja**: vremensko razdoblje u trajanju od tri mjeseca koje počinje teći istekom Maksimalnog roka plaćanja;

**Samopridržaj**: udio Osiguranika u Šteti koji je kao postotak određen u Polici osiguranja;

**Šteta**: gubitak iskazan u novčanom iznosu koji je nastao za Osiguranika nastupom Osiguranog slučaja;

**Tipski ugovor**: ugovor između Osiguranika i Osiguratelja koji se zaključuje prije isplate Odštete te kojim se reguliraju međusobna prava i obveze vezane uz regresnu naplatu potraživanja od Inozemnog kupca;

**Ugovor o osiguranju**: ugovor zaključen između Osiguratelja i Osiguranika, kojim se osigurava naplata Osiguranikovih novčanih potraživanja prema Inozemnom kupcu nastala temeljem Izvoznih ugovora;

**Zahtjev za osiguranje** je pisani zahtjev Osiguranika za sklapanje Ugovora o osiguranju sa Osigurateljem. Osiguratelj sastavlja obrazac Zahtjeva za osiguranje.

**Članak 2.**

**Opće odredbe**

2.1. Ugovor o osiguranju sastoji se od Općih uvjeta, Police osiguranja i Zahtjeva za osiguranje s prilozima, koji zajedno čine cjeloviti tekst Ugovora o osiguranju. Ugovor o osiguranju se sklapa u pisanom obliku potpisivanjem Police osiguranja od strane Osiguratelja i Osiguranika, a na temelju prethodno podnesenog Zahtjeva za osiguranje. Datum zaključenja Ugovora o osiguranju je datum potpisa Police osiguranja. Ukoliko se datumi potpisa ugovornih strana razlikuju, smatrat će se da je Ugovor o osiguranju sklopljen na dan zadnjeg potpisa.

2.2. Opći uvjeti sastavni su dio Ugovora o osiguranju kojima se uređuju prava i obveze između ugovornih strana nastali temeljem zaključenog Ugovora o osiguranju.

2.3. Polica osiguranja je pisana isprava o zaključenom Ugovoru o osiguranju, a koja sadrži tvrtku i sjedište Osiguratelja, tvrtku i sjedište, odnosno ime i prebivalište Osiguranika i Inozemnog kupca, predmet osiguranja, Osigurani rizik, Osiguranu svotu, Trajanje osiguranja, Maksimalni rok plaćanja, Premiju osiguranja, Samopridržaj, datum izdavanja i potpisa Police osiguranja i potpise ugovornih strana.

2.4. U slučaju neslaganja odredaba Općih uvjeta s odredbama Police osiguranja, primijenit će se odredbe Police osiguranja.

2.5. Zahtjev za osiguranje je pisani zahtjev Osiguranika za sklapanje Ugovora o osiguranju sa Osigurateljem.

2.6. Pismena između Osiguranika i Osiguratelja razmjenjuju se putem pošte, dostavne službe, telefaksa ili elektroničke pošte. Sva pismena moraju biti potpisana od strane ovlaštenih osoba i potvrđena pečatima ugovornih strana. Osiguranik je dužan izvornik potpisanog i pečatiranog Zahtjeva za osiguranje dostaviti Osiguratelju najkasnije prilikom dostave izvornika Police osiguranja kojom je sklopljen Ugovor o osiguranju.

**Članak 3.**

**Predmet osiguranja**

3.1. Predmet osiguranja su novčana potraživanja Osiguranika od Inozemnog kupca za kojeg je Osiguraniku odobreno osiguranje, a koja su nastala temeljem isporuka izvršenih tijekom trajanja osiguranja po Izvoznom ugovoru i za koje je Inozemnom kupcu ispostavljen račun.

3.2. Predmet osiguranja ne može biti potraživanje nastalo temeljem:

- izvoza roba s dvojnom namjenom sukladno propisima o izvozu robe s dvojnom namjenom, a koja nije dobila izvoznu dozvolu;

- izvoza nuklearnog materijala, posebne opreme i nenuklearnog materijala[[1]](#footnote-1)\* za koji nije dobivena suglasnost i dozvola za izvoz;

- ugovornih kamata, kamata na kamatu, zateznih kamata i ugovornih kazni koje je Osiguranik obračunao Inozemnom kupcu;

- izdataka koje je sukladno Izvoznom ugovoru dužan snositi Osiguranik, bez obzira je li Inozemni kupac izvršio svoje obveze iz Izvoznog ugovora,

- izvoza roba i/ili usluga prema Inozemnom kupcu koji je s Osiguranikom povezan upravljački ili vlasnički s udjelom preko 20%;

- izvoza roba i/ili usluga koje su Inozemnom kupcu isporučene protivno zakonskim okvirima zemlje izvoza i zemlje Inozemnog kupca;

- izvoza roba i/ili usluga koje su Inozemnom kupcu isporučene nakon utvrđenog prestanka pokrića osiguranja.

Predmet osiguranja ne može biti potraživanje nastalo temeljem ugovaranja i izvršavanja turističkih usluga prema Inozemnom kupcu.

**Članak 4.**

**Valuta Ugovora o osiguranju**

4.1. Ugovor o osiguranju zaključuje se u valuti Izvoznog ugovora, a sva plaćanja Premije osiguranja i naknada za ugovaranje osiguranja, bit će izvršena u kunama prema srednjem tečaju Hrvatske narodne banke na dan ispostavljanja računa od strane Osiguratelja.

4.2. Sve isplate po Ugovoru o osiguranju bit će izvršene u kunama prema srednjem tečaju Hrvatske narodne banke na dan isplate.

**Članak 5.**

**Osigurani rizici**

5.1. Komercijalni rizici su:

1. produženo neplaćanje odnosno zakašnjenje u plaćanju Inozemnog kupca po isteku Maksimalnog roka plaćanja (KR-1);

2. insolventnost Inozemnog kupca koja je utvrđena mjerodavnim pravom države Inozemnog kupca ili temeljem drugih objektivnih činjenica koje ukazuju na nemogućnost izvršenja obveze plaćanja, kao i otvaranje predstečajnog, stečajnog ili likvidacijskog postupka nad Inozemnim kupcem (KR-2).

5.2. Politički rizici su:

1. rat ili ratu slični događaji (PR-1);
2. pobuna ili revolucija (PR-2);
3. vladine mjere koje na rok dulji od 3 mjeseca ograničavaju ili sprječavaju transfer ili slobodno raspolaganje plaćanjima koja su dugovana Osiguraniku; iste učinke će proizvesti i odgoda plaćanja u trajanju od više od 3 mjeseca ako nad Inozemnim kupcem ili njegovim jamcem ne može biti otvoren stečaj ili pokrenut postupak likvidacije temeljem odluke suda (Inozemni kupac koji je subjekt javnog prava) (PR-3).

**Članak 6.**

**Trajanje osiguranja**

6.1. Osiguranje po Inozemnom kupcu započinje u 00:00 sati dana navedenog u Polici osiguranja.

6.2. Osiguranje prestaje u 24:00 sata dana navedenog u Polici osiguranja ili može prestati:

* u 00:00 sati dana prestanka Ugovora o osiguranju sukladno članku 19. Općih uvjeta;
* automatskim prestankom osiguranja sukladno čl.7. Općih uvjeta;
* sukladno zakonu.

**Članak 7.**

**Automatski prestanak osiguranja**

7.1. Osiguranje daljnjih isporuka prema Inozemnom kupcu automatski prestaje nastankom Osiguranog rizika definiranog u čl. 5. Općih uvjeta.

7.2. Nastavak osiguranja moguće je isključivo nakon pisanog odobrenja Osiguratelja.

**Članak 8.**

**Premija osiguranja**

8.1. Premija osiguranja navedena je u Polici osiguranja i naplaćuje se jednokratno unaprijed.

8.2. Osiguranik je dužan platiti premiju osiguranja sukladno uvjetima i rokovima utvrđenim u Polici osiguranja. Međutim, ukoliko će se isporuka robe i/ili usluga prema Inozemnom kupcu izvršiti prije isteka ugovorenog roka za plaćanje premije osiguranja, Osiguranik je dužan platiti premiju osiguranja prije isporuke robe i/ili usluga.

8.3. Ako Osiguranik plati Premiju osiguranja nakon dospijeća plaćanja, Osiguratelj može za vrijeme od njena dospijeća pa sve do dana plaćanja zaračunati zakonsku zateznu kamatu.

**Članak 9.**

**Izmjena uvjeta osiguranja**

U slučaju saznanja činjenica koje mogu dovesti do povećavanja mogućnosti nastupanja Osiguranog rizika, Osiguratelj ima pravo zatražiti od Osiguranika obustavu daljnje isporuke prema Inozemnom kupcu. U navedenom slučaju Osiguratelj može razmotriti mogućnost vraćanja Osiguraniku razmjerni dio plaćene Premije osiguranja. Za nastavak isporuka prema Inozemnom kupcu, Osiguranik je obvezan zatražiti pisanu suglasnost Osiguratelja.

**Članak 10.**

**Osnovne obveze ugovornih strana**

10.1. Osiguratelj je obvezan:

- očitovati se o osnovanosti Odštetnog zahtjeva u roku od mjesec dana od dana zaprimanja Odštetnog zahtjeva s potpunom dokumentacijom i

* u slučaju nastanka Štete i prihvaćanja Odštetnog zahtjeva Osiguranika, isplatiti Odštetu.

10.2. Osiguranik ne smije u trenutku isporuke robe i/ili usluga imati dospjelih potraživanja od Inozemnog kupca.

10.3. Osnovne obveze Osiguranika su sljedeće:

- platiti Premiju osiguranja i ostale naknade sukladno uvjetima i rokovima propisanim Ugovorom o osiguranju;

- izvršiti osigurane isporuke i ispostaviti račun prema Inozemnom kupcu u razdoblju trajanja osiguranja;

- u roku od 15 dana od isteka Maksimalnog roka plaćanja prijaviti Osiguratelju svoja nenaplaćena potraživanja nastala temeljem izvršenih i fakturiranih isporuka roba i/ili usluga prema Inozemnom kupcu;

- odmah obustaviti daljnje isporuke roba i/ili usluga prema Inozemnom kupcu koji nije izvršio obvezu plaćanja unutar Maksimalnog roka plaćanja navedenog u Ugovoru o osiguranju. Za svaku daljnju isporuku prema Inozemnom kupcu, Osiguranik je obvezan zatražiti pisanu suglasnost Osiguratelja.

**Članak 11.**

**Posebne obveze Osiguranika**

11.1.Osiguranikove obveze u slučaju nastanka Osiguranog rizika:

1. pisanim putem obavijestiti Osiguratelja o nastanku Osiguranog rizika iz čl. 5. Općih uvjeta i o svakom neizvršenju obveze od strane Inozemnog kupca istekom Maksimalnog roka plaćanja navedenog u Ugovoru o osiguranju. Osiguranik je pisanu obavijest o zakašnjenju plaćanja od strane Inozemnog kupca obvezan dostaviti Osiguratelju u roku od 15 dana od dana isteka Maksimalnog roka plaćanja;
2. pribaviti pisanu suglasnost Osiguratelja prije ugovaranja rokova i uvjeta reprograma dugovanja po Izvoznom ugovoru zaključenom s Inozemnim kupcem;
3. aktivirati instrumente osiguranja naplate potraživanja ako su ugovoreni po Izvoznom ugovoru i o provedenim radnjama obavijestiti Osiguratelja;
4. na najpogodniji način, zamjenski unovčiti dobra obuhvaćena osiguranjem na traženje ili u dogovoru s Osigurateljem;
5. u slučaju ugovaranja prvog reprograma duga s Inozemnim kupcem te ako Inozemni kupac ne izvršava svoje obveze po dogovorenom reprogramu, Osiguranik je dužan izvršiti obveze definirane točkama 1. i 3. ovog stavka. U slučaju zakašnjenja plaćanja po prvom ugovorenom reprogramu, Osiguratelj će utvrditi novi početak Razdoblja čekanja.
6. Svi iznosi koje Osiguranik primi po osnovi Izvoznog ugovora nakon ostvarenja Osiguranog rizika, bez obzira na njihovu deklariranu namjenu, bit će raspoređeni na osigurani i neosigurani dio potraživanja Osiguranika od Inozemnog kupca po Izvoznom ugovoru, i to u omjeru izračunatom sukladno udjelu potencijalne Odštete u ukupnim potraživanjima Osiguranika od Inozemnog kupca po Izvoznom ugovoru sa stanjem na dan ostvarenja Osiguranog rizika.

11.2.Osiguranikove obveze prije isplate Odštete

Prije isplate Odštete, Osiguranik je u obvezi s Osigurateljem zaključiti Tipski ugovor kojim će se utvrditi iznos Odštete te prava i obveze Osiguranika i Osiguratelja u odnosu na radnje koje se nakon isplate Odštete trebaju poduzeti u svrhu naplate ukupnog potraživanja po Izvoznom ugovoru.

Tipski ugovor može predvidjeti:

1. obvezu Osiguranika da, sam poduzima sve radnje potrebne za naplatu ukupnog potraživanja po Izvoznom ugovoru, tj. pokrene i vodi postupak naplate ukupnog potraživanja nastalog temeljem Izvoznog ugovora, uz obvezu prisilnog ostvarivanja Osigurateljevih prava po isplaćenoj odšteti, te je u tu svrhu dužan poduzeti sve radnje i zaključiti sve ugovore potrebne za naplatu ukupnog potraživanja po Izvoznom ugovoru. U roku 15 dana od primitka, Osiguranik je u obvezi Osiguratelju proslijedi pro rata sve što primi po osnovi Izvoznog ugovora, kao i svaki drugi primitak zaprimljen od Inozemnog kupca neovisno o njegovoj deklariranoj namjeni, do visine isplaćene Odštete uvećano za Dodatne troškove i zateznu kamatu koja pripada Osiguratelju za period nakon isplate Odštete ili
2. obvezu Osiguranika da ustupi Osiguratelju sva svoja prava iz Izvoznog ugovora (uključujući Osiguranikov udio u potraživanju od Inozemnog kupca), te je u tu svrhu dužan poduzeti sve radnje i zaključiti sve ugovore potrebne za naplatu ukupnog potraživanja po Izvoznom ugovoru. Ako su ugovoreni instrumenti osiguranja, Osiguranik ih je obvezan prenijeti na Osiguratelja. Osiguratelj se obvezuje, nakon naplate potraživanja iz Izvoznog ugovora, prepustiti Osiguraniku sve iznose koji nadmašuju iznos isplaćene Odštete, umanjeno za troškove Osiguratelja koje je imao prilikom naplate istih i za zateznu kamatu koja pripada Osiguratelju za period nakon isplate Odštete.

11.3. Osiguranikove obveze nakon isplate Odštete:

1. sukladno obvezama preuzetim Tipskim ugovorom, s pažnjom dobrog gospodarstvenika osigurati naplativost i pravnu osnovanost potraživanja nastalih temeljem Izvoznog ugovora, primjerice voditi i sudjelovati u sudskim i drugim postupcima prisilne naplate potraživanja, pravovremeno izvještavati Osiguratelja o svim okolnostima vezanim za njegova prava iz Izvoznog ugovora,
2. ako Osiguratelj ne zatraži ustupanje potraživanja iz prethodnog članka ili ako se ono pokaže nemogućim, Osiguranik se obvezuje zastupati i Osigurateljeva prava iz Ugovora o osiguranju i prisilno ih ostvarivati, te je dužan poduzeti sve radnje i zaključiti sve ugovore potrebne za naplatu potraživanja i zaštitu prava iz Izvoznog ugovora, iskoristiti instrumente osiguranja te ostale zakonom propisane, ugovorene ili druge potrebne mjere, te je dužan u roku u roku od 15 dana od primitka, proslijediti Osiguratelju pro rata sve što primi po osnovi Izvoznog ugovora, kao i svaki drugi primitak zaprimljen od Inozemnog kupca, do visine isplaćene Odštete uvećano za Dodatne troškove i zateznu kamatu koja pripada Osiguratelju za period nakon isplate Odštete. Opisana obveza Osiguranika postoji neovisno o deklariranoj namjeni primitka.
3. prihvatiti rokove i uvjete reprogramiranja dugovanja po Izvoznom ugovoru koje je Osiguratelj, nakon što je Osiguraniku isplatio Odštetu, dogovorio sa Inozemnim kupcem ili njegovim slijednikom u vezi s naplatom potraživanja. Navedena obveza Osiguranika postoji i u odnosu na reprogramiranje Osiguranikove tražbine preostale nakon isplate Odštete;
4. ukoliko se Odštetni zahtjev odnosi na dobra obuhvaćena osiguranjem kojima Osiguranik može raspolagati, Osiguranik ih je dužan odmah na zahtjev Osiguratelja zamjenski unovčiti (na najpogodniji način), a ostvareni prihod ustupiti Osiguratelju pro rata do visine Odštete. Na Osigurateljev zahtjev, ta će dobra biti dana u zalog Osiguratelju;
5. ukoliko nakon isplate Odštete Osiguratelj utvrdi da Osiguranik nije imao pravo na Odštetu ili nije imao pravo na Odštetu u isplaćenom iznosu, Osiguranik je dužan vratiti Odštetu u cijelosti, odnosno njezin sporni dio, zajedno s pripadajućim, od strane Osiguratelja podmirenim troškovima i zateznim kamatama od dana isplate Odštete do dana povrata Odštete, odnosno spornog dijela Odštete, a sve u roku od 14 dana od dana zaprimanja pisane obavijesti Osiguratelja. Osiguratelj može od Osiguranika zatražiti odgovarajuće instrumente osiguranja radi osiguranja povrata Odštete ili njenog spornog dijela.

11.4. Osiguranikove obveze tijekom trajanja Ugovora o osiguranju:

1. odmah po saznanju, pisanim putem, potpuno i točno obavijestiti Osiguratelja o promjeni podataka navedenih u Zahtjevu za osiguranje, svim okolnostima potrebnim za procjenu rizika i okolnostima koje bi mogle ugroziti uredno izvršenje Izvoznog ugovora, te svaku promjenu navedenih okolnosti;
2. pribaviti pisanu suglasnost Osiguratelja prije svake bitne izmjene Izvoznog ugovora, kojom će se naročito smatrati:

* izmjena Maksimalnih rokova plaćanja,
* promjena instrumenata osiguranja ako su ugovoreni;

1. dati pisanu suglasnost Osiguratelju da, u njegovo ime, pozove Inozemnog kupca na plaćanje u slučaju nastupa Osiguranog rizika;
2. u svako doba, na traženje Osiguratelja, dostaviti potpunu dokumentaciju potrebnu za procjenu provedbe Izvoznog ugovora i osnovanosti Odštetnog zahtjeva. Na zahtjev Osiguratelja, Osiguranik je dužan omogućiti uvid u izvornike navedenih dokumenata i dostaviti javnobilježnički ovjerene preslike istih;
3. u hitnim slučajevima (primjerice: mogućnost sprečavanja nastupa Osiguranog slučaja, sprečavanja ili umanjenja Štete i sl.), samostalno djelovati kao savjesni gospodarstvenik i Osiguratelja bez odgađanja obavijestiti o učinjenom;
4. surađivati s Osigurateljem u provedbi postupaka naplate potraživanja nastale temeljem Izvoznog ugovora, do njihova okončanja, dostavljajući Osiguratelju sve raspoložive informacije i omogućavajući Osiguratelju uvid u svu raspoloživu dokumentaciju koja se odnosi na Inozemnog kupca, Izvozni ugovor i potraživanje Osiguranika. Osiguranik neće konkurirati potraživanju Osiguratelja ili pokušajima naplate vezane uz predmet osiguranja po Ugovoru o osiguranju.

11.5. Osiguranik je dužan pridržavati se uputa Osiguratelja o poduzimanju radnji u cilju umanjenja potencijalne i/ili već nastale Štete i ostvarivanja naplata potraživanja od Inozemnog kupca. Osiguratelj je ovlašten u svako doba Osiguraniku izdati upute, postupajući pritom razumno, zahtijevajući poduzimanje samo onih radnji koje su prikladne s obzirom na važeću regulativu i dobru poslovnu praksu.

**Članak 12.**

**Osigurani slučaj**

12.1. Osigurani slučaj je događaj prouzročen Osiguranim rizikom nastupom kojeg Osiguranik može podnijeti Odštetni zahtjev.

12.2. Osigurani slučaj za komercijalne rizike nastupa u jednom od sljedećih slučajeva:

1. istekom Razdoblja čekanja tijekom kojega Inozemni kupac nije izvršio plaćanje duga uz uvjet ispunjenja svih Osiguranikovih obveza iz Izvoznog ugovora;
2. danom pravomoćnosti odluke nadležnog tijela o otvaranju predstečajnog, stečajnog ili likvidacijskog postupka nad Inozemnim kupcem. U tom slučaju je Osiguranik dužan dostaviti Osiguratelju dokaz o otvaranju predstečajnog, stečajnog ili likvidacijskog postupka nad Inozemnim kupcem te dokaz o prijavi Osiguranikovih potraživanja u predstečajni postupak, odnosno dokaz o upisu Osiguranika u stečajnu ili likvidacijsku masu;
3. danom sklapanja sudske ili izvansudske nagodbe Osiguranika s Inozemnim kupcem vezano za predmet osiguranja;

12.3. Iznimno, ukoliko Osiguranik podnese Osiguratelju dokaz o:

1. neisplativosti poduzimanja bilo kakvih mjera protiv Inozemnog kupca uslijed nepostojanja izgleda za naplatu potraživanja, primjerice da nije izgledno očekivati da će pokretanje stečajnog postupka odnosno drugih postupaka prisilne naplate rezultirati naplatom potraživanja,
2. pretrpljenom gubitku izazvanog razlikom u cijeni prilikom zamjenskog unovčenja robe provedenog u cilju umanjenja Štete

Osiguratelj može podneseni dokaz tumačiti kao dokaz o nastupu Osiguranog slučaja.

12.4. Osiguranim slučajem smatrat će se i svaki drugi slučaj, koji se sukladno mjerodavnim propisima države Inozemnog kupca, može smatrati istovjetnim Osiguranim slučajevima iz stavka 12.2., točke 2. i 3. ovog članka.

12.5. Osigurani slučaj za političke rizike nastaje istekom Razdoblja čekanja uz predočenje dokaza od strane Osiguranika o nastanku nekog od osiguranih političkih rizika sukladno čl. 5. Općih uvjeta.

12.6. Na Osigurane slučajeve iz stavka 12.2., točke 2. i 3. i stavka 12.4. ovog članka, ne primjenjuje se Razdoblje čekanja.

**Članak 13.**

**Odštetni zahtjev**

13.1. Odštetni zahtjev podnosi se Osiguratelju u pisanom obliku nastupom Osiguranog slučaja.

13.2. Dokumenti potrebni za procjenu osnovanosti Odštetnog zahtjeva dostavljaju se Osiguratelju u preslici. Dokumenti potrebni za ocjenu Odštetnog zahtjeva su dokaz o postojanju nenaplaćenog potraživanja nastalog temeljem Izvoznog ugovora primjerice: fakture, jedinstvene carinske deklaracije, međunarodni tovarni list, primopredajni zapisnik te ostali dokumenti koje Osiguratelj zatraži. Na zahtjev Osiguratelja, Osiguranik mora Osiguratelju omogućiti uvid u izvornike navedenih dokumenata i o svom trošku (javnobilježnički) ovjeriti i dostaviti preslike istih.

13.3. Osiguratelj može, u svrhu utvrđivanja točnosti podataka navedenih u Odštetnom zahtjevu i dokumentima potrebnim za njegovu ocjenu, zatražiti od Osiguranika da o vlastitom trošku pribavi mišljenje ovlaštenog revizora i/ili stalnog sudskog vještaka o tim podacima.

13.4. Dokumenti potrebni za ocjenu Odštetnog zahtjeva koji nisu na hrvatskom ili engleskom jeziku dostavljaju se na Osigurateljev zahtjev i u ovjerenom prijevodu. Trošak prijevoda snosi Osiguranik.

13.5. U slučaju neplaćanja od strane Inozemnog kupca zbog spornih potraživanja, komercijalne reklamacije ili u drugim slučajevima spornosti potraživanja iz Izvoznog ugovora, Osiguranik može podnijeti Odštetni zahtjev uz uvjet pokretanja sudskog, arbitražnog ili drugog odgovarajućeg postupka radi naplate, o čemu mora obavijestiti Osiguratelja.

13.6. U slučaju da su ugovoreni dodatni instrumenti osiguranja po Izvoznom ugovoru, Osiguranik je dužan prije podnošenja Odštetnog zahtjeva aktivirati dodatne instrumente osiguranja i obavijestiti Osiguratelja o poduzetim radnjama. U slučaju nenamirenja ili djelomičnog namirenja svog potraživanja iz dodatnih instrumenta osiguranja Osiguranik će o poduzetim radnjama obavijestiti Osiguratelja i može podnijeti Odštetni zahtjev. Osiguratelj zadržava pravo odbiti Odštetni zahtjev ukoliko je do nenamirenja ili djelomičnog namirenja potraživanja iz dodatnih instrumenata osiguranja, došlo krivnjom Osiguranika.

13.7. Odštetni zahtjev će biti prihvaćen, uz rezervu opozivosti, uz dokaz o:

1. izvršenju Osiguranikovih obveza iz Izvoznog ugovora i Ugovora o osiguranju,
2. neizvršenju ili nemogućnosti izvršenja obveza od strane Inozemnog kupca (primjerice Izjava Inozemnog kupca o priznanju duga),
3. ostvarenju Osiguranog slučaja navedenog u članku 12. ovih Općih uvjeta,
4. osnovanosti Osiguranikovih potraživanja, utvrđenoj u postupcima iz stavka 13.5. ovog članka,
5. priznanja Osiguranikovog potraživanja u postupcima predstečaja, stečaja ili likvidacije Inozemnog kupca.

13.8. Odštetni zahtjev može biti iznimno prihvaćen (uz rezervu opozivosti) i prije nego se dokažu okolnosti iz točaka d.) i e.) prethodnog stavka, pod uvjetom da su Osiguranik i Osiguratelj, sukladno članku 11. Općih uvjeta, sklopili Tipski ugovor te da je Osiguratelj primio instrument osiguranja kojim mu se jamči povrat isplaćene Odštete, troškova i pripadajućih zakonskih zateznih kamata, ukoliko se naknadno utvrdi da Osiguranik nije imao pravo na Odštetu.

13.9. Osiguranik se obvezuje podnijeti Odštetni zahtjev Osiguratelju sukladno odredbama ovog članka, jer u protivnom Osiguratelj nije obvezan isplatiti Odštetu.

13.10. Odštetni zahtjev može biti podnesen najkasnije godinu dana od nastanka Osiguranog slučaja.

13.11. Osiguratelj je obvezan očitovati se o osnovanosti Odštetnog zahtjeva u roku od mjesec dana od dana zaprimanja Odštetnog zahtjeva s potpunom dokumentacijom.

**Članak 14.**

**Izračun Odštete**

14.1. Ako nastane Osigurani slučaj prouzročen Osiguranim rizikom, Osiguratelj će isplatiti Odštetu (O)u ukupnom iznosu koji ne može biti veći od Osigurane svote umanjene za Samopridržaj (S) koji su navedeni u Polici osiguranja.

14.2. Izračunavanje Odštete (O) koju Osiguratelj ima isplatiti Osiguraniku bit će utemeljeno na iznosu ukupnog potraživanja (UP) Osiguranika prema Inozemnom kupcu (bez ugovornih i obračunatih kamata te ugovornih kazni) u trenutku nastanka Osiguranog rizika i izraženom u valuti Izvoznog ugovora, a umanjenom za:

* + tražbine koje su nastale prije nego je trajanje osiguranja po Ugovoru o osiguranju započelo,
  + tražbine koje nisu predmet osiguranja u skladu s člankom 3. ovih Općih uvjeta.

14.3. U slučaju neispunjenja obveza Inozemnog kupca radi reklamacije po Izvoznom ugovoru ili u drugim slučajevima spornosti osiguranog potraživanja, izračun Odštete (O) bit će temeljen na iznosu dosuđenom u korist Osiguranika u sudskom, arbitražnom ili drugom postupku, i to po pravomoćnosti navedenih postupaka.

14.4. U slučaju predstečajnog postupka, stečaja ili likvidacije nad Inozemnim kupcem, izračun Odštete (O)temeljit će se na iznosu potraživanja priznatih u predstečajnom, stečajnom ili likvidacijskom postupku.

14.5. Već isplaćene odštete po istom osiguranom Izvoznom ugovoru će biti uzete u obzir.

14.6. Tako dobivena svota nenaplaćenog potraživanja će, ako je to potrebno (odnosno ako je veća od Osigurane svote), biti smanjena na Osiguranu svotu navedenu u Polici osiguranja, što daje osigurani iznos potraživanja (OIP).

14.7. Osigurani iznos potraživanja (OIP) umanjen za postotak Samopridržaja (S) će dati potencijalnu Odštetu (PO).

14.8. Potencijalna Odšteta (PO) će biti podijeljena s iznosom ukupnih potraživanja (UP) Osiguranika po Izvoznom ugovoru (bez ugovornih i obračunatih kamata te ugovornih kazni) u trenutku nastanka Osiguranog rizika te će tako dobiveni razlomak, pretvoren u postotak, dati postotak pokrića (PP).

14.9. Eventualne iznose plaćanja (I) po Izvoznom ugovoru primljene nakon nastanka Osiguranog rizika, bez obzira na njihovu deklariranu namjenu, treba pomnožiti s postotkom pokrića (PP). Za tako dobiveni rezultat treba umanjiti potencijalnu Odštetu (PO) čime se dobije Odšteta (O).

14.10. Sve eventualne isporuke koje su fakturirane Inozemnom kupcu nakon nastanka Osiguranog rizika (neosigurane isporuke fakturirane nakon nastanka Osiguranog rizika) predstavljaju poseban rizik koji će Osiguratelj, štiteći svoje interese, posebno razmotriti uzimajući u obzir njegov utjecaj na iznos Odštete, naknadu Dodatnih troškova i eventualnu kasniju naplatu od Inozemnog kupca.

**Članak 15.**

**Naknada Dodatnih troškova**

15.1. Dodatni troškovi nastali uslijed radnji za umanjenje ili izbjegavanje nastanka Štete, biti će nakon prijavljivanja naknađeni Osiguraniku prema postotku pokrića (PP) koji je definiran u čl.14. st.14.8. Općih uvjeta, pod uvjetom da su te radnje bile poduzete nakon primljenih uputa ili uz suglasnost Osiguratelja, a pretpostavke za prihvaćanje Odštetnog zahtjeva budu ispunjene.

15.2. Ako Osiguratelj ne bude dužan isplatiti Odštetu, jer su potraživanja od Inozemnog kupca u potpunosti ili djelomično naplaćena, Dodatni troškovi prouzročeni u svrhu naplate mogu biti naknađeni prema postotku pokrića (PP).

15.3. Postotak pokrića (PP) biti će pomnožen sa zbrojem iznosa Dodatnih troškova (IT) u skladu s stavkom 15.1. i 15.2. ovog članka. Tako izvedenim računom bit će dobivena naknada Dodatnih troškova (T).

15.4. Uobičajeni troškovi nastali tijekom izvoznog posla u Osiguranikovom poslovanju, kao i troškovi koji se odnose na troškove utvrđenja utemeljenosti Odštetnog zahtjeva neće biti naknađeni.

**Članak 16.**

**Dospijeće Odštete i naknade Dodatnih troškova**

Pod uvjetom da je Osiguranik postupao prema Osigurateljevim uputama i zahtjevima u skladu s Ugovorom o osiguranju, a naročito u svezi s obvezom zaključenja Tipskog ugovora u skladu s člankom 11. Općih uvjeta:

* Odšteta i naknada Dodatnih troškova za potraživanja koja su po Izvoznom ugovoru bila dospjela *prije* prihvaćanja Odštetnog zahtjeva dospijevaju 15 dana nakon prihvaćanja Odštetnog zahtjeva, a
* Odšteta i naknada Dodatnih troškova za potraživanja koja po Izvoznom ugovoru dospijevaju *nakon* prihvaćanja Odštetnog zahtjeva, dospijevaju na dane određene Izvoznim ugovorom. Ubrzanje dospijeća ugovoreno s Inozemnim kupcem, ne primjenjuje se u odnosu na Osiguratelja.

**Članak 17.**

**Postupak za ostvarenje prava Osiguranika**

Osiguranik može pokrenuti sudski postupak zaštite svojih prava iz Ugovora o osiguranju, ako Osiguratelj:

* odbije Odštetni zahtjev ili opozove prihvaćanje Odštetnog zahtjeva ili
* propusti očitovati se u roku od mjesec dana od zaprimanja Odštetnog zahtjeva s potpunom dokumentacijom sukladno članku 13. ovih Općih uvjeta ili
* neosnovano otkaze Ugovor o osiguranju.

**Članak 18.**

**Isključenje obveze isplate Odštete**

18.1. Za Osiguratelja ne nastaje obaveza isplate Odštete ako Osiguranik svojom radnjom i/ili propustom povrijedi neku od odredbi Ugovora o osiguranju, a posebice:

1. ako Premija osiguranja nije uplaćena u roku i u cijelosti;
2. za isporuke roba i/ili usluga koje nisu izvršene i za koje nisu ispostavljeni računi unutar trajanja osiguranja;
3. ukoliko je Osiguranik u trenutku isporuke robe i/ili usluga imao dospjela potraživanja od Inozemnog kupca;
4. ukoliko je Osiguranik bez pisane suglasnosti Osiguratelja vršio daljnje isporuke roba i /ili usluga prema Inozemnom kupcu koji nije izvršio obvezu unutar ugovorenog Maksimalnog roka plaćanja;
5. ako je Osiguranik propustio u roku od 15 dana od isteka Maksimalnog roka plaćanja prijaviti Osiguratelju svoja nenaplaćena potraživanja nastala temeljem izvršenih i fakturiranih isporuka roba i/ili usluga prema Inozemnom kupcu;
6. u slučaju spornosti potraživanja iz Izvoznog ugovora;
7. ako je za nastanak Štete suodgovoran Osiguranik;
8. ako predujam o kojemu su se strane Izvoznog ugovora sporazumjele i koji je bio uvjet za ugovaranje osiguranja nije plaćen;
9. ako Osiguranik prekrši Izvozni ugovor ili domaće ili strane pravne propise;
10. ako je Osiguranik u trenutku podnošenja Zahtjeva za osiguranje i/ili u trenutku sklapanja Ugovora o osiguranju znao ili morao znati da je:
    * Inozemnom kupcu nemoguće izvršiti Izvozni ugovor,
    * Inozemni kupac nesposoban za plaćanje ili da je nad njim otvoren predstečajni, stečajni ili likvidacijski postupak;
11. ako je Osiguranik dao netočne ili nepotpune podatke Osiguratelju, a naročito ako ih je dao u Zahtjevu za osiguranje ili ako je Osiguranik prešutio neku okolnost koja je po svome značenju takva da Osiguratelj znajući za nju ne bi zaključio Ugovor o osiguranju;
12. ako Osiguranik ne podnese Odštetni zahtjev sukladno odredbama članka 13. ovih Općih uvjeta.

18.2. Ako Osiguratelj prihvati Odštetni zahtjev, pa se naknadno pojave okolnosti koje prouzroče isključenje odgovornosti Osiguratelja sukladno st.18.1. ovoga članka ili ukoliko je Osiguranik svojim radnjama i/ili propustima onemogućio i/ili bitno otežao Osiguratelja u ostvarivanju prava iz Tipskog ugovora iz čl 11. Općih uvjeta, prvotno će prihvaćanje biti opozvano. U takvim slučajevima Osiguranik se obvezuje vratiti Osiguratelju iznos već primljene Odštete i nadoknađenih Dodatnih troškova zajedno sa zateznom kamatom u zakonom propisanoj visini, u roku od 14 dana od pisane obavijesti Osiguratelja. Ako su u Tipskom ugovoru ugovoreni instrumenti iz čl. 13. st. 13.8. Općih uvjeta, Osiguravatelj ima pravo naplatiti se sukladno ugovorenom instrumentu osiguranja.

18.3. U slučaju postojanja sudskog, arbitražnog i drugog postupka između Osiguranika i Inozemnog kupca i/ili Osiguratelja i Inozemnog kupca vezanog uz Izvozni ugovor, a Osiguratelj prihvati Odštetni zahtjev u cijelosti ili djelomično, Osiguranik se obvezuje vratiti Osiguratelju iznos isplaćene Odštete i nadoknađenih Dodatnih troškova sa zateznim kamatama po zakonskoj stopi od dana isplate do dana njihova povrata, a u roku od 14 dana od pravomoćnosti odluke donesene u korist Inozemnog kupca. Ako su u Tipskom ugovoru ugovoreni instrumenti iz čl. 13. st. 13.8. Općih uvjeta, Osiguravatelj ima pravo naplatiti se sukladno ugovorenom instrumentu osiguranja. Osiguranik nije dužan vratiti isplaćenu Odštetu ukoliko je odluku donesenu u korist Inozemnog kupca prouzročio Osiguratelj svojom krivnjom.

18.4. Bez obzira na odredbe ovog članka, Osiguratelj može donijeti odluku o isplati Odštete, djelomične ili u cijelosti, ako nepoštivanje obveza iz Ugovora o osiguranju od strane Osiguranika nije značajno, odnosno nije i ne bi utjecalo na odluku Osiguratelja o preuzimanju rizika, nije utjecalo na ostvarenje Osiguranih rizika, niti je utjecalo na mogućnost naplate od Inozemnog kupca. U slučaju djelomične isplate Odštete, iznos Odštete će ovisiti o stupnju nepoštivanja obveza Osiguranika.

**Članak 19.**

**Prestanak Ugovora o osiguranju**

19.1. Ugovor o osiguranju može se raskinuti pisanim sporazumom između Osiguratelja i Osiguranika, kojim će se odrediti datum raskida Ugovora o osiguranju.

19.2. Osiguratelj može otkazati Ugovor o osiguranju s trenutnim učinkom ukoliko Osiguranik ne poštuje odredbe Ugovora o osiguranju, osobito ali ne isključivo ako:

* su podaci navedeni u Zahtjevu za osiguranje ili drugi podaci koje je Osiguranik proslijedio Osiguratelju netočni i/ili nepotpuni ili je Osiguranik prešutio neku okolnost koja je po svome značenju takva da Osiguratelj, znajući za nju, ne bi zaključio Ugovor o osiguranju ili
* Osiguranik ne izvrši svoje osnovne obveze propisane čl. 10 st. 10.2. i st.10.3. Općih uvjeta.

19.3. Osiguranik može pisanim putem otkazati Ugovor o osiguranju ukoliko Osiguratelj ne poštuje odredbe Ugovora o osiguranju. Plaćena Premija osiguranja i naknada vratiti će ukoliko Osiguranik dokaže osnovanost otkaza Ugovora o osiguranju.

19.4. Ostali načini prestanka Ugovora o osiguranju regulirani su pozitivnim pravnim propisima Republike Hrvatske.

**Članak 20.**

**Prijenos prava iz Ugovora o osiguranju na treće**

Osiguranik može ugovornim putem na drugu osobu prenijeti prava iz Ugovora o osiguranju. O svakom namjeravanom prijenosu prava iz Ugovora o osiguranju Osiguranik mora u pisanom obliku izvijestiti Osiguratelja. Takav će prijenos biti valjan samo ako i nakon što ga Osiguratelj izrijekom u pisanom obliku prihvati. Nadalje, i za svako sljedeće prenošenje potreban je izričiti prethodni pisani prihvat od strane Osiguravatelja. Prijenos ne utječe na postojanje ostalih Osiguranikovih obveza prema Osiguratelju u smislu Ugovora o osiguranju, a naročito članaka 10. i 11. Općih uvjeta.

**Članak 21.**

**Isključenje prava abandona**

Bez suglasnosti Osiguratelja, Osiguranik nema pravo nakon nastanka Osiguranog rizika napustiti u korist Osiguratelja prava i imovinu vezanu uz Izvozni ugovor, a zauzvrat od Osiguratelja zahtijevati isplatu Odštete.

**Članak 22.**

**Rješavanje sporova i mjerodavno pravo**

22.1. Ugovorne strane suglasno utvrđuju da se na Ugovor o osiguranju primjenjuje pozitivno pravo Republike Hrvatske.

22.2. Ugovorne strane suglasne su da će eventualne nesporazume i/ili sporove proizašle iz Ugovora o osiguranju primarno nastojati riješiti pregovorima za svo vrijeme trajanja Ugovora o osiguranju. Ukoliko pregovori ne uspiju, strane mogu sporove nastojati riješiti mirenjem i/ili arbitražom, a u suprotnom ugovaraju nadležnost suda u Zagrebu.



Hrvatska banka za obnovu i razvitak

Osiguranje izvoza

Zelinska 3

10 000 Zagreb

Tel: +385 1 4591 539

Fax: + 385 1 4591 547

www.hbor.hr

Hrvatska banka za obnovu i razvitak

Osiguranje izvoza

Zelinska 3

10 000 Zagreb

Tel: +385 1 4591 539

Fax: + 385 1 4591 547

www.hbor.hr

1. \**roba koja se koristi za nuklearne djelatnosti u mirnodopske svrhe u skladu s propisima o radiološkoj* ***i*** *nuklearnoj sigurnosti* [↑](#footnote-ref-1)